દુહા સાંભળ્યા ને એભલ પટગીર ગામ ભાંગવા માંડયો. અંગ્રેજ અને ગાયકવાડી હાકેમોમાં હાહાકાર મચી ગયો. પાલરવભાએ એને રંગ દેતાં એ વિફર્યો હોવાનું તપાસમાં બહાર આવ્યું ને પાલુભાની ધરપકડનું વોરંટ છૂટયું! સરકારે તેમને આશરો આપનારને ચેતવણી આપી દીધી. આવા કારણે પાંચાળના કેટલાય કાઠી દરબારોએ પાલરવભાને જોતાં જ ડેલીએ કમાડ દીધા! પાલરવભાની આશાના મિનારા તૂટી પડતાં તેઓ વીરા ખવડની ડેલીએ આવી પહોંચ્યા. આવતાંની સાથે દુહાથી ડેલીને ગજવી મૂકી. તેમણે માંડીને વાત કરી ત્યારે વીરાભાઈએ પાલરવને બથમાં લઈ ભેટી પડતાં કહ્યું, ‘પાલુભા, મારા અને મારા બે દીકરા સાદુળભાઈ અને આપાભાઈના પંડયમાં પ્રાણ હશે ત્યાં સુધી તમારો વાળ પણ વાંકો નહીં થાય? આ ડેલીને તમારું રેશમિયા ગામ માનજો.’